ფარასის გალერეა

**ფარასის გალერეა**, სრულად *პროფესორ კაზიმიეჟ მიხალოვსკის სახელობის ფარასის გალერეა* (), — ვარშავის ეროვნულ მუზეუმში მუდმივი გამოფენა, სადაც გამოფენილია ნუბიის ქრისტიანული პერიოდის ხელოვნება და კულტურის ძეგლები. გალერეის ცენტრალურ ექსპოზიციას წარმოადგენს უნიკალური ფრესკები და არქიტექტურული ელემენტები, რომლებიც ფარასის საკათედრო ტაძრიდანაა გადმოტანილი. ისინი აღმოაჩინეს პოლონური არქეოლოგიური ექსპედიციის დროს, პროფესორ კაზიმიეჟ მიხალოვსკის ხელმძღვანელობით.

ფარასის ნამუშევრები 1962 წლიდან მოყოლებული სხვადასხვა საერთაშორისო გამოფენებზე წარადგინეს, მათ შორის პარიზში, ციურიხში, ვენაში, ბერლინში და ვენაში. ნამუშევრების ნაწილი გამოიფინა იუნესკოს შტაბ-ბინაშიც.

ლუვრში განთავსებულია ფარასიდან წამოღებული რამდენიმე ექსპონატი, რომლებიც ვარშავის ეროვნულ მუზეუმს ეკუთვნის.

2014 წელს ფარასის გალერეამ მიიღო „Grand Prix Sibilla“-ს ნომინაცია წლის მუზეუმის კატეგორიაში, ხოლო 2015 წელს მულტიმედიური პრეზენტაციისთვის მიენიჭა ამერიკის მუზეუმების ასოციაციის პრემია MUSE Awards-ზე.

ფარასიდან ისტორიული ნივთების პირველი პარტია ვარშავაში 1962 წელს ჩავიდა . გალერეის კოლექცია დროთა განმავლობაში გაფართოვდა პოლონელი არქეოლოგების ხანგრძლივი ექსპედიციების შედეგად, რომელთაც გათხრები აწარმოეს ძველ დონგოლაში, ბანგარიტსა და ნილოსის მეოთხე კატარაქტის მიდამოებში. მთლიანობაში, პოლონეთში გადმოიტანეს 67 ფრესკა და მრავალი სხვა არქეოლოგიური აღმოჩენა, რაც ფარასის გალერეას ვარშავის ეროვნული მუზეუმის ერთ-ერთ ყველაზე ღირებულ განყოფილებად აქცევს.

გალერეის აღმოსავლეთ გასასვლელში განთავსებულია სტერეოსკოპული 3D ტექნოლოგიით აღჭურვილი გამოფენა, რომელიც ფარასის ბაზილიკის სივრცულ რეკონსტრუქციებს, დოკუმენტურ ფილმებსა და არქეოლოგიური ექსპედიციის არქივს მოიცავს. გამოფენა ასევე ეძღვნება პროფესორ მიხალოვსკის.

## დარბაზები 
**I დარბაზი** – გამოფენილი აქვს არქიტექტურული ფრაგმენტები, მათ შორის ეპისკოპოს პავლეს მიერ 707 წელს აღდგენილი ბაზილიკის აფსიდის ფრიზი. აღმოჩენილია ასევე უძველესი ეკლესიის საფუძველი და კიდევ უფრო ძველი ნაგებობების კვალი.

**II–III დარბაზები** – განკუთვნილია მულტიმედიური მასალებისთვის: დოკუმენტური ფილმები, ფოტომასალა, ფრესკების ციფრული რეპრეზენტაცია და ნივთები, რომლებიც ხარტუმში გადაიტანეს. დარბაზები ეძღვნება მიხალოვსკის მოღვაწეობას.

**IV დარბაზი** – წარმოდგენილია დეკორატიული არქიტექტურული ელემენტები: კაპიტელები, კარნიზები, ქრისტიანული სიმბოლოები, მეროიტული და ეგვიპტური მოტივები. აქვეა ფრესკები, რომლებიც ადრე ნავების კიბეებზე და ჩრდილოეთ ვესტიბიულში იყო განლაგებული, მათ შორის ანგელოზები და ღვთისმშობლის გამოსახულებები.

**V დარბაზი** – გამოფენილია ეპისკოპოსთა სამარხებიდან ნაპოვნი ნივთები: ეპიტაფიები ბერძნულ და კოპტურ ენებზე, წყლის ჭურჭელი და მკერდის ჯვრები. მოიცავს ეპისკოპოს იგნატიუსის, მათესა და სტეფანეს ეპიტაფიებს.

**VI დარბაზი** – იმეორებს ფარასის ბაზილიკის გეგმარებას. გამოფენილია VII–XIV საუკუნეების ფრესკები ქრისტოლოგიური, მარიოლოგიური და წმინდანთა თემატიკით. ფრესკები შესრულებულია *ა სეკოს* ტექნიკით.

**VII დარბაზი** – ეძღვნება სხვადასხვა ეპოქისა და რეგიონის ჯვრებსა და ანკოლპიონებს, მათ შორის ეთიოპიიდან, ეგვიპტიდან, რუსეთიდან, რუმინეთიდან. გამოფენილია მღვდლების, ბერების და მომლოცველთა გამოყენების რელიგიური საგნები.

**VIII დარბაზი** – მოიცავს ნუბიაში აღმოჩენილ კერამიკას, ძირითადად ადრეული და კლასიკური ქრისტიანული პერიოდიდან (დაახლ. 650–1000 წწ.). გამოფენილია ასევე კოპტური ტექსტილის ნიმუშები, რომლებიც მუზეუმში XIX საუკუნის დასაწყისში მოხვდა.

## გალერეა 

ფაილი:MNW-Faras Gallery 31.jpeg
ფაილი:MNW-Faras Gallery 29.jpeg
ფაილი:MNW-Faras Gallery 13.jpeg
ფაილი:MNW-Faras Gallery 14.jpeg
ფაილი:Autor nieznany, Maiestas Crucis. Malowidło ścienne.jpg
ფაილი:Autor nieznany, Matka Boska Eleusa. Malowidło ścienne.jpg
ფაილი:Blok fryzu z absydy I Katedry, warsztat nubijski, Faras.jpg
ფაილი:Inskrypcja fundacyjna biskupa Paulosa.jpg
ფაილი:MNW-Faras Gallery 15.jpeg
ფაილი:MNW-Faras Gallery 10.jpeg

## სქოლიო 
კატეგორია:მუზეუმები ანბანის მიხედვით
კატეგორია:1972 წელს დაარსებული მუზეუმები